RO
C 127/48
Jurnalul Oficial al Uniunii Europene
11.4.2023
Concluziile Reclamantele solicită Tribunalului:
— anularea Deciziei de punere în aplicare a Comisiei Europene din 2 decembrie 2022 C(2022) 8645 final de aprobare a Planului Strategic PAC 2023-2027 al Italiei, în măsura în care, în indicarea intervențiilor care vizează angajamentele în materie de mediu și de climă (SRA), această decizie stabilește, ca angajament de a cărui respectare este condiționată acordarea contribuțiilor, interdicția de utilizare în agricultură a nămolurilor biologice și a oricărui alt deșeu recuperat în operațiuni R10 prevăzute în partea IV din Decretul legislativ nr.
152/2006 și impune utilizarea exclusivă a fertilizanților recunoscuți în temeiul Regulamentului (UE) 2019/1009 și/sau de fertilizanți organici ale căror matrice constitutive sunt incluse în acesta.
Motivele și principalele argumente În susținerea acțiunii, reclamantele invocă șapte motive.
1.
Primul motiv, întemeiat pe încălcarea Regulamentului (UE) 2021/2115 (1) și pe încălcarea Comunicării Comisiei Europene „Ensuring availability and affordability of fertilizers – COM (2022) 590 final” din 9 noiembrie 2022
— Regulamentul (UE) 2021/2115, în reglementarea acordării contribuțiilor în agricultură, nu conține nicio dispoziție care să excludă utilizarea nămolurilor biologice și a produselor derivate din acestea, a căror utilizare este, dimpotrivă, încurajată, în cadrul PAC, chiar de către Comisia Europeană, care a exprimat o preferință clară pentru utilizarea nămolurilor în agricultură, ultima dată în Comunicarea „Ensuring availability and affordability of fertilizers – COM (2022) 590 final” din 9 noiembrie 2022.
2.
Al doilea motiv, întemeiat pe încălcarea Directivei 2008/98/CE (2) și a Directivei (UE) 2018/851 (3), a principiilor economiei circulare, a Directivei 86/278/CEE (4) și a Regulamentului (UE) 2019/1009 (5) din 5 iunie 2019
— Interdicția generalizată a utilizării nămolurilor biologice și a fertilizanților derivați prin recuperarea lor în agricultură, prevăzută în Planul Strategic Național PAC 2023-2027 (PSP) aprobat de Comisie și, așadar, tratamentul defavorabil rezervat activității corespunzătoare în raport cu fertilizanții din Regulamentul (UE) 2019/1009, este în contradicție clară cu modelul actual de dezvoltare stabilit la nivel comunitar, care se bazează pe așa-zisa „economie circulară” și pe valorizarea deșeurilor pentru producția energetică, inclusiv în scopul conservării resurselor naturale și nu ia în considerare nici neaplicarea actuală și substanțială a Regulamentului (UE) 2019/1009 în Italia, nici împrejurarea că acesta, pe lângă faptul că nu a abrogat implicit Directiva 86/278/CEE, lasă neatinsă legislația italiană privind produsele fertilizante (Decretul legislativ 75/2010).
3.
Al treilea motiv, întemeiat pe încălcarea Directivei 86/278/CEE și pe denaturarea pieței și a concurenței în defavoarea operatorilor sectorului recuperării nămolurilor biologice
— Interdicția generalizată a utilizării nămolurilor biologice prin recuperarea lor în agricultură determină efecte de denaturare a concurenței inadmisibile și nejustificate, care, pe lângă faptul că sunt contrare Directivei 86/278/CEE, aduc atingere poziției pe piață a celorlalți operatori activi în sectorul recuperării nămolurilor biologice, dezavantajându-i în raport cu producătorii altor fertilizanți organici și chimici.
4.
Al patrulea motiv, întemeiat pe încălcarea articolului 296 al doilea paragraf TFUE, pe Regulamentul (UE) 2021/2115 și pe Directiva 86/278/CEE: lipsa unei cercetări, denaturarea faptelor, neîndeplinirea condițiilor, caracter contradictoriu, caracter ilogic vădit, inegalitate de tratament și nemotivare gravă
— PSP aprobat de Comisie, în măsura în care interzice utilizarea nămolurilor biologice și a celorlalte deșeuri recuperate în R10, precum și a fertilizanților neincluși în domeniul de aplicare al Regulamentului (UE) 2019/1009, este total nemotivat, împrejurare care relevă absența îndeplinirii condițiilor necesare pentru a se ajunge la o asemenea decizie, precum și caracterul său contrar principiilor legislației privind recuperarea nămolurilor biologice în agricultură, ceea ce determină o inegalitate de tratament inadmisibilă în raport cu ceilalți fertilizanți.